J. Brocka, poslanec: (2006-10-18):
Je tu priestor pre nás, poslancov, aby sme rozšírili napríklad cez nástroje aktívnej politiky trhu práce a mohli vplývať rovnako na znižovanie nezamestnanosti. Na Slovensku sú regióny, kde je práce dosť. Dokonca je práce viac, ako je dopyt po práci. To sú najmä regióny západného Slovenska. A zasa na druhej strane sú regióny, kde je práce málo a dopyt po práci veľmi vysoký. V takomto prípade je namieste podporiť mobilitu pracovnej sily. Mobilitu za prácou do iného regiónu. To je cieľom návrhu skupiny poslancov, ktorý teraz predkladám. Jeho cieľom je rozšíriť nástroje aktívnej politiky trhu práce a podporiť mobilitu nielen občanov, ktorí sú v evidencii úradov práce, ale napríklad aj absolventov škôl pri hľadaní zamestnania. V minulosti zákon o službách zamestnanosti obsahoval aj príspevok na sťahovanie za prácou, ktorý sa ale poskytoval na náhradu preukázateľných výdavkov súvisiacich so sťahovaním za prácou z miesta trvalého bydliska do miesta výkonu nového zamestnania. Tento nástroj aktívnej politiky patril medzi najmenej využívané nástroje v minulom roku, lebo predchádzajúca vláda ho zrušila pred rokom. V minulom roku využilo tento nástroj iba 77 uchádzačov o prácu. Medzi hlavnými dôvodmi nevyužívania tohto nástroja bola aj suma príspevku poskytovaná, ale najmä zákonom stanovené ostatné podmienky. Napríklad, že s miestom vykonávania práce sa muselo zhodovať trvalé bydlisko. A toto boli podmienky, ktoré boli veľmi ťažko splniteľné pre ľudí, ktorí nemali prácu, mnoho razy nemali z čoho žiť, nieto, aby si nadobudli nehnuteľnosť alebo iným spôsobom získali trvalý pobyt v mieste, kde by si našli prácu. Tento návrh už neobsahuje viazanie poskytnutia príspevku iba na zmenu trvalého pobytu, ale rozširuje možnosť získať tento príspevok okrem tých, ktorí sú evidovaní na úrade práce aj na absolventov škôl. Podmienkou získania tohto príspevku je preukázanie zmeny miesta trvalého alebo prechodného pobytu, platnej pracovnej zmluvy a zmluvy o ubytovaní alebo podnájme. Predkladaný návrh obsahuje zavedenie jednorazového príspevku vo výške najviac 15-tis. korún, ktorý by mal pokryť prvotné výdavky zamestnanca až po vyplatenie prvej mzdy, t. j. cestovné, stravovanie, nájomné a podobne. Navrhovaná právna úprava je v súlade s Ústavou Slovenskej republiky a všeobecne záväznými právnymi predpismi, dohovormi Medzinárodnej organizácie práce a s ďalšími medzinárodnými zmluvami, ktorými je Slovenská republika viazaná. Navrhovaná právna úprava bude mať priaznivý vplyv na zamestnanosť a tvorbu pracovných miest a nebude mať priamy vplyv na verejné financie, pretože financovanie jednotlivých nástrojov, tých existujúcich nástrojov aktívnej politiky trhu práce je v kompetencii orgánov Ústredia práce, sociálnych vecí a rodiny a nemôže prekročiť rozpočtovanú sumu prostriedkov na príslušné rozpočtové obdobie. Ako príklad, ako to funguje financovanie jednotlivých nástrojov trhu práce, uvediem nástroj, ktorý je v zákone o službách zamestnanosti pod § 53, a to je príspevok na dochádzanie za prácou. Keď sme tento príspevok do zákona dávali, tak v dôvodovej správe okrem iných bolo konštatovanie, že vyčleňujeme v rozpočte na tento rok na tento nástroj 200 mil. korún, ale skutočnosť napríklad prvého polroka tohto roka bola, že na tento príspevok bolo vyčerpaných iba 3,5 mil. korún. To znamená, predpokladám, že do konca roka tá suma neprekročí sumu 10 mil. korún. Ale vyčlenili sme na to 200 miliónov. Ak je záujem na trhu práce využívať iné nástroje, tak na základe žiadostí úradov práce sa jednoducho presúvajú prostriedky z jedného nástroja na druhý, samozrejme, do maximálnej výšky, ktorá je definovaná zákonom o štátnom rozpočte. Čiže z prijatia tohto návrhu vlastne neznamená nárok na vyššie výdavky zo štátneho rozpočtu. Dámy a páni, tak ako pri zmluve  medzi  Slovenskom a Mexikom,  rovnako vás žiadam o podporu tohto návrhu.